Vrou ernstig beseer ná trein met motor botsDie ongelukstoneel. (Foto: ER24) Die Vrystaatse polisie ondersoek ’n saak van nalatige bestuur nadat ’n vrou Dinsdagoggend met haar motor voor ’n bewegende trein in Bethlehem beland het. Die vrou het ernstige beserings in dié voorval opgedoen. Volgens konst. Puleng Lebakeng, woordvoerder van die polisie, het ’n vrou uit die rigting van die Morelig-woonbuurt in dié dorp in die rigting van Mullerstraat gery toe sy besluit het om te versnel om vinnig oor die treinspoor te ry terwyl ’n aankomende trein al nader beweeg het. Haar motor het egter op die treinspoor skielik tot stilstand gekom en die trein het die motor getref. Russel Meiring, woordvoerder van ER24, het gesê paramedici is na die ongelukstoneel ontbied. Die vrou is buite haar motor aangetref. Volgens Meiring het die vrou veelvuldige beserings in die voorval opgedoen. Sy is op die toneel behandel en pynmedikasie toegedien voordat sy na die Mediclinic Hoogland-hospitaal in die dorp gehaas is. Niemand in die trein is in die voorval beseer nie, het Meiring verseker. Die toepaslike owerhede was vanoggend op die toneel.